方岳
月下大醉星侄作墨索书迅笔题为醉矣行
吾醉矣，吾醉矣，
醉语虽强难举似。何年开辟有乾坤，
日月左旋如磨螘。尊卢赫胥一聚尘，
檮杌春秋几张纸。道家者流李老君，
儒家者流孔夫子，等一浮名世间耳。
烟霏霏，冢累累，
青山良是白骨非。欲呼古人呼不醒，
待呼得醒将何如。世情冷暖翻覆手，
人生短长屈伸肘，安用黄金印如斗。
君不见颜子白头才十九，要与彭铿骨如朽。
天地荒地生古愁，所不负予如此酒。
千古在前，万古在后，
著我中间，渺然何有。
亦知本是麋鹿群，那解作人牛马走。
白鱼如玉紫蟹肥，秋风欲老芦花飞。
酒酣月落喝便住，螭虬蟠攫霜毫挥。
吾妇曰君醉耶，吾侄曰非醉也。
谓吾醉者固不然，非醉亦非知我者。
花影满身扶不起，此纸不知何等语。
明朝勿与醒者传，笑倒渠侬吾醉矣。